ফারুক হোসাইন : বেসরকারি বিশ্ববিদ্যালয়ের শিক্ষার মান ও এসব থেকে পাস করা স্নাতকদের যোগ্যতা নিয়ে প্রশ্ন তুলেছে খোদ বিশ্ববিদ্যালয় মঞ্জুরি কমিশন (ইউজিসি)। শিক্ষার নামে বাণিজ্য, মান বৃদ্ধিতে অনিহা, অবকাঠামো উন্নত না করার এবং কেবল টাকার বিনিময়ে সার্টিফিকেট বিক্রির অভিযোগ রয়েছে অনেক বিশ্ববিদ্যালয়ের বিরুদ্ধে। বেসরকারি বিশ্ববিদ্যালয় সম্পর্কে নেতিবাচক ধারণার কারণে পর্যাপ্ত সংখ্যক শিক্ষার্থী না থাকায় প্রতিবছরই খালি থাকছে বিপুলসংখ্যক আসনও। তারপরও প্রতিবছরই বাড়ছে বেসরকারি বিশ্ববিদ্যালয়ের সংখ্যা। সম্প্রতি সরকার আরও ছয়টি নতুন বেসরকারি বিশ্ববিদ্যালয়ের অনুমোদন দিয়েছে। নতুন বিশ্ববিদ্যালয় অনুমোদনের পর দেশে এখন বেসরকারি বিশ্ববিদ্যালয়ের সংখ্যা দাঁড়িয়েছে ৯১টি। অনুমোদনের জন্য শিক্ষা মন্ত্রণালয়ে আবেদন জমা রয়েছে আরও ১১০টি। যদিও শিক্ষা কার্যক্রমে থাকা বিশ্ববিদ্যালয়গুলোতেই প্রতিবছর খালি থাকছে বিপুলসংখ্যক আসন। গত পাঁচ বছর ধরে প্রতিবছরই ৪০ শতাংশের বেশি আসন খালিই থেকে যাচ্ছে বেসরকারি বিশ্ববিদ্যালয়গুলোতে। শিক্ষাবিদরা বলছেন, প্রাইভেট বিশ্ববিদ্যালয়গুলোতে মান সম্পন্ন শিক্ষার অভাব, প্রয়োজনীয় অবকাঠামোর সঙ্কট ও অতিমাত্রায় বাণিজ্যিক প্রবণতার কারণে আসনগুলো খালি থাকছে। যদিও সরকারি বিশ্ববিদ্যালয়গুলোতে পর্যাপ্ত আসন না থাকায় অনেকে বাধ্য হয়েই এসব বিশ্ববিদ্যালয়ে ভর্তি হচ্ছে। ইউজিসি চেয়ারম্যান প্রফেসর ড. আব্দুল মান্নান বলেছেন, বেসরকারি বিশ্ববিদ্যালয়ের শিক্ষা কার্যক্রম ভর্তিচ্ছু শিক্ষার্থীদের কাছে সন্তোষজনক মনে হচ্ছে না। এ কারণে অনেকেই এসব বিশ্ববিদ্যালয়ে ভর্তিতে আগ্রহী হয় না। তিনি বলেন, শিক্ষার্থী এবং তাদের অভিভাবকরা বিশ্ববিদ্যালয়ের অবস্থান, শিক্ষার মান এবং সুযোগ-সুবিধা সম্পর্কে খোঁজ-খবর রাখেন।